મ્યુનિસિપલ કોર્પોરેશને વર્તમાન નાણાકીય વર્ષના બજેટમાં સફાઈ કર અને ડોર ટૂ ડોર ચાર્જનો તોતિંગ વધારો કરવામાં આવ્યો છે. નગરજનો પાસેથી કર વધારે લેવાની દરખાસ્તમાં કોમન પ્લોટ કે ચોકઠાઓ અને સોસાયટીના આંતરિક રસ્તાઓની સફાઈની ખાતરી પણ અપાઈ હતી. અડધું વર્ષ પસાર થઈ ગયું છે, પરંતુ મ્યુનિ. દ્વારા આ ખાતરીનું પાલન કરાયું નથી. બીજી બાજુ નગરજનો છ મહિનાથી વધારે કર ચૂકવી રહ્યા છે. સુવિધામાં વધારો કર્યા વગર વધુ કર વસૂલવાની નીતિ સામે કોંગ્રેસે અગાઉ વિરોધ વ્યક્ત કર્યો હતો અને નગરજનોને રીબેટ આપવા માગણી કરી હતી. સમય જતાં આ માંગણી વિસરાઈ ગઈ અને તહેવારોના આગમનમાં તેનું સૂરસૂરિયું પણ થઈ ગયું. દિવાળીના પગલે દરેક ઘરમાં સફાઈ અભિયાન ચાલી રહ્યું છે ત્યારે વીઆઈપી મહાનુભાવોની જેમ પોતાનું આંગણું પણ ચોખ્ખું રહે તેવી ઈચ્છા દરેક નગરજનને હોય તે સ્વાભાવિક છે.